b'\n_START_ARTICLE_\nGeorgijus Bosas\n_START_SECTION_\nBiografija\n_START_PARAGRAPH_\nG.Boso prot\xc4\x97viai\xc2\xa0\xe2\x80\x93 Krymo vokie\xc4\x8diai. 1986\xc2\xa0m. baig\xc4\x99s Maskvos energetikos institut\xc4\x85, tarnavo armijoje Tolimuosiuose Rytuose. V\xc4\x97liau dirbo mokslinio tyrimo institute, mokykloje d\xc4\x97st\xc4\x97 matematik\xc4\x85. 1991\xe2\x80\x931995\xc2\xa0m. vadovavo ap\xc5\xa1vietimo technikos gamyklai._NEWLINE_1995\xc2\xa0m. G. Bosas prad\xc4\x97jo politiko karjer\xc4\x85, tap\xc4\x99s Rusijos Valstyb\xc4\x97s D\xc5\xabmos nariu, priklaus\xc4\x97 jud\xc4\x97jimo M\xc5\xabs\xc5\xb3 namai-Rusija frakcijai. 1998\xe2\x80\x931999\xc2\xa0m. buvo Rusijos Mokes\xc4\x8di\xc5\xb3 tarnybos vadovu, Mokes\xc4\x8di\xc5\xb3 ir rinkliav\xc5\xb3 ministru J. Primakovo vyriausyb\xc4\x97je._NEWLINE_1999\xe2\x80\x932005\xc2\xa0m. v\xc4\x97l buvo Valstyb\xc4\x97s D\xc5\xabmos narys, 2003\xe2\x80\x932005\xc2\xa0m.\xc2\xa0\xe2\x80\x93 D\xc5\xabmos pirmininko pavaduotojas nuo Vieningosios Rusijos partijos frakcijos._NEWLINE_Rusijos prezidento V. Putino 2005\xc2\xa0m. rugs\xc4\x97jo 14 d. teikimu, Kaliningrado srities D\xc5\xabma G. Bos\xc4\x85 paskyr\xc4\x97 srities gubernatoriumi. Jam vadovaujant srities administracija buvo reorganizuota \xc4\xaf vyriausyb\xc4\x99, sukurtas srities herbas, v\xc4\x97liava, apdovanojim\xc5\xb3 sistema. G. Bosas k\xc4\x97l\xc4\x97 daug \xc4\xafvairi\xc5\xb3 iniciatyv\xc5\xb3: vykdant \xe2\x80\x9eGentaini\xc5\xb3 sugr\xc4\x85\xc5\xbeinimo \xc4\xaf Rusij\xc4\x85 program\xc4\x85\xe2\x80\x9c si\xc5\xabl\xc4\x97si srityje priimti milijon\xc4\x85 persik\xc4\x97l\xc4\x97li\xc5\xb3 i\xc5\xa1 NVS ir Baltijos \xc5\xa1ali\xc5\xb3, iki 2008\xc2\xa0m. srityje pasiekti Lietuvos ir Lenkijos pragyvenimo lyg\xc4\xaf, pastatyti Formul\xc4\x97 1 tras\xc4\x85, \xc4\xaf srit\xc4\xaf pritraukti milijon\xc4\x85 turist\xc5\xb3, pastatyti metalurgijos fabrik\xc4\x85 ir geriausi\xc4\x85 Europoje muzikin\xc4\xaf teatr\xc4\x85._NEWLINE_G. Boso valdymo metu srities skola padid\xc4\x97jo de\xc5\xa1imt kart\xc5\xb3, iki 10,9 mlrd rubli\xc5\xb3. Dauguma id\xc4\x97j\xc5\xb3 liko ne\xc4\xafgyvendintos. Srities gyventoj\xc5\xb3 nepasitenkinim\xc4\x85 suk\xc4\x97l\xc4\x97 70-ties mokykl\xc5\xb3 ir \xc5\xa1e\xc5\xa1tadalio ligonini\xc5\xb3 bei gimdymo nam\xc5\xb3 u\xc5\xbedarymas, transporto problemos, valdinink\xc5\xb3 korupcija, pakeltas keli\xc5\xb3 mokestis. 2010\xc2\xa0m. sausio 30 d. Kaliningrade \xc4\xafvyko mitingas, kuriame dalyvavo vir\xc5\xa1 10 000 \xc5\xbemoni\xc5\xb3, kuriame buvo reikalauta G. Boso bei tuometinio ministro pirmininko V.Putino atsistatydinimo. Centrin\xc4\x97 Rusijos vald\xc5\xbeia tai \xc4\xafvertino kaip nesugeb\xc4\x97jim\xc4\x85 suvaldyti situacijos ir antrai kadencijai 2010\xc2\xa0m. pabaigoje G. Boso kandidat\xc5\xabros nebesi\xc5\xabl\xc4\x97._NEWLINE_Baig\xc4\x99s politiko karjer\xc4\x85 G. Bosas buvo Rusijos parod\xc5\xb3 centro direktori\xc5\xb3 tarybos pirmininkas, nuo 2012\xc2\xa0m. vadovauja Rusijos tarpregionini\xc5\xb3 skirstom\xc5\xb3j\xc5\xb3 elektros tinkl\xc5\xb3 holdingui._NEWLINE_G.Bosas ved\xc4\x99s tre\xc4\x8dia kart\xc4\x85, turi \xc5\xa1e\xc5\xa1ias dukras.'